李频 (送友人下第归感怀) 帝里春无意,归山对物华。即应来日去,九陌踏槐花。杨凝 (送客入蜀) 剑阁迢迢梦想间,行人归路绕梁山。明朝骑马摇鞭去,秋雨槐花子午关。白居易 (秘省后厅) 槐花雨润新秋地,桐叶风翻欲夜天。尽日后厅无一事,白头老监枕书眠。许浑(夏日寄江上亲友) 雨过前山日未斜,清蝉嘒嘒落槐花。车轮南北已无限,江上故人才到家。黄滔 (出京别同年) 一枝仙桂已攀援,归去烟涛浦口村。虽恨别离还有意,槐花黄日出青门。白居易 (秋日) 池残寥落水,窗下悠扬日。袅袅秋风多,槐花半成实。下有独立人,年来四十一。韦庄 【惊秋】 不向烟波狎钓舟,强亲文墨事儒丘。长安十二槐花陌,曾负秋风多少秋。